b'\n_START_ARTICLE_\nTorpparinm\xc3\xa4ki\n_START_SECTION_\nHistoriaa\n_START_PARAGRAPH_\nTorpparinm\xc3\xa4ki on saanut nimens\xc3\xa4 Tuomarinkyl\xc3\xa4n kartanon torppareista. Alueelle rakennettiin rintamamiestaloja toisen maailmansodan j\xc3\xa4lkeen. Vuonna 1981 Torpparinm\xc3\xa4ess\xc3\xa4 j\xc3\xa4rjestettiin asuntomessut,  joiden j\xc3\xa4lkeen aluetta on t\xc3\xa4ydennetty ja sen asukasluku on kolminkertaistunut 1960-lukuun verrattuna._NEWLINE_1980-luvun asuntomessut kytkeytyiv\xc3\xa4t Helsingin kaupungin PIKO-koerakentamisprojektiin. Tasaiselle peltoalueelle rakennettiin p\xc3\xa4\xc3\xa4asiassa kaksikerroksisiin paritaloihin 80 asuntoa. Alueen rakentamisessa tavoitteena oli energiaa taloudellisesti k\xc3\xa4ytt\xc3\xa4v\xc3\xa4 rakentaminen ja yhteis\xc3\xb6llisyyden tukeminen. Aurinkoenergiaa hy\xc3\xb6dynnettiin tuolloin poikkeuksellisen paljon aktiivisesti ja passiivisesti; asunnoissa olleet lasikuistit, viherhuoneet ja pihatilat her\xc3\xa4ttiv\xc3\xa4tkin kiinnostusta.\n_START_SECTION_\nYmp\xc3\xa4rist\xc3\xb6 ja ulkoilumahdollisuudet\n_START_PARAGRAPH_\nTorpparinm\xc3\xa4ki on vehre\xc3\xa4\xc3\xa4 aluetta ja siell\xc3\xa4 kasvaa harvinaisia kasveja kuten m\xc3\xa4t\xc3\xa4shelmik\xc3\xb6it\xc3\xa4._NEWLINE_Torpparinm\xc3\xa4en naapurusto tarjoaa monipuoliset ulkoilumahdollisuudet. Viereinen Haltiala peltoineen, aarnimetsineen ja kotiel\xc3\xa4inpuistoineen kuuluu pohjoisena osana Helsingin keskuspuistoon. Pienen matkan p\xc3\xa4\xc3\xa4ss\xc3\xa4 l\xc3\xa4nness\xc3\xa4 on Palohein\xc3\xa4n ulkoilumaja. Sielt\xc3\xa4 l\xc3\xa4htee monia ulkoilureittej\xc3\xa4 l\xc3\xa4heiseen maastoon; urista useat ovat valaistuja. Heti Torpparinm\xc3\xa4en kyljess\xc3\xa4 on my\xc3\xb6s Palohein\xc3\xa4n golfkentt\xc3\xa4. Tuusulanv\xc3\xa4yl\xc3\xa4n etel\xc3\xa4puolelta Tuomarinkartanon alueelta l\xc3\xb6ytyy monta ratsastustallia.\n_START_SECTION_\nLiikennemelu\n_START_PARAGRAPH_\nHelsingin kaupungin meluselvityksen mukaan valtaosa Torpparinm\xc3\xa4ke\xc3\xa4 on yli 55\xc2\xa0dB:n melualueella. Torpparinm\xc3\xa4ess\xc3\xa4 tieliikenteen melua aiheuttaa Tuusulanv\xc3\xa4yl\xc3\xa4. _NEWLINE_Tuusulanv\xc3\xa4yl\xc3\xa4n liikennem\xc3\xa4\xc3\xa4r\xc3\xa4 on keskim\xc3\xa4\xc3\xa4rin 85 000 ajoneuvoa vuorokaudessa. Se on toiseksi liikenn\xc3\xb6idyin Helsingin kaupungin s\xc3\xa4teitt\xc3\xa4inen sis\xc3\xa4\xc3\xa4ntulov\xc3\xa4yl\xc3\xa4 Lahdenv\xc3\xa4yl\xc3\xa4n j\xc3\xa4lkeen.\n_START_SECTION_\nLiikenneyhteydet\n_START_PARAGRAPH_\nTorpparinm\xc3\xa4ess\xc3\xa4 sijaitsee p\xc3\xa4\xc3\xa4tepys\xc3\xa4kki linjoille 67, 67V sek\xc3\xa4 y\xc3\xb6linja 67N._NEWLINE_Torpparinm\xc3\xa4en kautta kulkevat my\xc3\xb6s bussit 560, 611 ja 611B.'